ET Euroopa Liidu Teataja C 315/27

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2009/C 315/11

Käesoleva dokumendi avaldamine annab õiguse esitada muutmistaotluse kohta vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

MUUTMISTAOTLUS

NÕUKOGU MÄÄRUS (EÜ) nr 510/2006

Muutmistaotlus vastavalt artiklile 9

„MELA VAL DI NON”

EÜ nr: IT-PDO-0105-0197-10.12.2007

KGT ( ) KPN ( X )

1. Spetsifikaadi osa, mida muutmine hõlmab:

—  Toote nimetus — Toote kirjeldus —  Geograafiline piirkond —  Päritolutõend — Tootmismeetod —  Seos piirkonnaga —  Märgistus —  Riiklikud nõuded — Muu (täpsustada)

2. Muudatus(t)e liik:

— Koonddokumendi või kokkuvõtte muutmine —  Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

Hõlbustamaks „Red Delicious” sordi õunte koristamist kõige sobivamas valmidusastmes soovitakse lisada kehtiva spetsifikaadi artiklisse 2 viide kesta värvusele, mis võib varieeruda rohelisest kollaseni.

Kuna kehtivas spetsifikaadis on määratud õunte keemilised, füüsikalised ja organoleptilised omadused, kuid ei ole täpsustatud seda, mis ajal selliseid omadusi tuleb kontrollida, nähakse ette ajavahemik kontrolli tegemiseks. Ette nähtud ajavahemikus fikseeritavaid kvaliteedinäitajaid peetakse toodangu kohta kehtivaks kogu turustushooaja kestel, sest uue säilitustehnoloogia puhul ei saa täheldada õunte kõvaduse, suhkrusisalduse ega happelisuse märkimisväärset vähenemist.

Spetsifikaadi artiklist 5, milles käsitletakse valmistusviisi, jäetakse välja viide istanduste lubatud tiheduse piirmäärale, mis seni oli 4 800 taime hektari kohta, kuna tiheduse piirmääral on mõte üksnes siis, kui see siduda bioloogiliste, agronoomiliste ja pedoklimaatiliste parameetritega, vastasel juhul ei ole mingit vajadust seda lisada.

Samuti peetakse vajalikuks kõrvaldada kehtiva spetsifikaadi artiklist 5 viide ettevõtete keskmisele tootmismahule 68 t/ha, kuna see annaks suurematele ettevõtetele eelise väiksemate ees.

Lisaks lisatakse artiklisse 5 lõik õunte säilitamise kohta, kuna eriti soodsatel aastatel ei ole tootjatel piisavalt rajatisi kogu koristatud õunasaagi säilitamiseks, mistõttu nähakse ette võimalus säilitada toodangut mujal asuvas sobivas rajatises, kui volitatud kontrolliasutus teostab selle suhtes kontrolli.

Lõpuks asendati kehtiva spetsifikaadi artiklis 7 viited määrusele (EÜ) nr 2081/92 viidetega määrusele (EÜ) nr 510/2006.

KOONDDOKUMENT

NÕUKOGU MÄÄRUS (EÜ) nr 510/2006

„MELA VAL DI NON”

EÜ nr: IT-PDO-0105-0197-10.12.2007

KGT ( ) KPN ( X )

1. Nimetus:

„Mela val di Non”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik (II lisa alusel):

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

Kaitstud päritolunimetust „Mela Val di Non” võib kasutada üksnes järgmistest sortidest õunte puhul: „Golden Delicious”, „Renetta Canada”, „Red Delicious”, millel on allpool kirjeldatud omadused.

Õunte välisilme turule laskmisel:

terviklikud, värsked ja terve ilmega, puhtad, ilma kõrvaliste lõhnade ja lisaaineteta;

Õunte kuju peab olema järgmine:

— sortide „Golden Delicious” ja „Red Delicious” puhul piklik koonusjas;

— sordi „Renetta Canada” puhul koonusjas või lapergune;

Õuntel on järgmine värvus:

sordi „Golden Delicious” puhul varieerub värvus rohelisest kollaseni, sisaldades mõnikord roosakat varjundit;

sordi „Renetta Canada” puhul on värvus kollakas-roheline ja koor krobeline;

sordi „Red Delicious” puhul annab tooni punane värvus rohekas-kollasel foonil.

Keemilised omadused

Õunte suhkrusisaldus peab kahe kuu vältel pärast koristamist vastama järgmistele miinimumväärtustele:

12° Brix sordi „Golden Delicious” puhul;

9° Brix sordi „Renetta Canada” puhul;

9° Brix sordi „Red Delicious” puhul.

Happesuse puhul peavad miinimumnäitajad kahe kuu vältel pärast õunte koristamist olema järgmised:

5 milliekvivalenti NaOH/100 g sordi „Golden Delicious” puhul;

8 milliekvivalenti NaOH/100 g sordi „Renetta Canada” puhul;

3,5 milliekvivalenti NaOH/100 g sordi „Red Delicious” puhul.

Lisaks peab kahe kuu vältel pärast koristamist Thiault’ indeks (üldsuhkrusisaldus (g/l) + happesus (õunhape g/l) x 10) olema 170.

Füüsikalised omadused

Õunte kõvadusnäitajad, mida väljendatakse kg/cm2, ei tohi olla alla järgmisi piirväärtusi:

5 sordi „Golden Delicious” puhul;

5 sordi „Renetta Canada” puhul;

5,5 sordi „Red Delicious” puhul.

KPNi „Mela Val di Non” võib kasutada üksnes turustuskategooriasse „ekstra” ja „I” kuuluvate õunte puhul. Õunte suurus peab olema vähemalt 65 mm. Eri sortidele ja kategooriatele esitatavad kvaliteedikriteeriumid on kehtestatud nõukogu määruse (EÜ) nr 920/1989 ja selle muudatustega.

Val di Nonist pärit õunte meeldivad organoleptilised omadused tulenevad eespool kirjeldatud füüsikalis-keemiliste omaduste õigest tasakaalust.

Eelkõige:

— sordi „Golden Delicious” õunte eritunnuseks on viljaliha rabedus ja mahlasus ning eriline magushapu maitse;

— sordi „Renetta Canada” õunte konsistents ja maitse muutub aja jooksul; viljaliha on alguses rabe ja väga hapu, muutudes hiljem sitkemaks ja magusaks, kuid erilised organoleptilised omadused jäävad siiski selgelt äratuntavaks;

— sordi „Red Delicious” õunu iseloomustab sitkem viljaliha ja magusapoolne maitse.

3.3. Toorained (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

KPN „Mela Val di Non” õunte kasvatamine ja koristamine peab toimuma punktis 4 osutatud tootmispiirkonnas.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

Müügipakendil või üksikute õunte väliskestal peab olema KPN „Mela Val di Non”. Nimetusele ei tohi lisada mingisugust päritoluviidet, mida ei ole sõnaselgelt ette nähtud, ega täiendavat teavet, mis võiks tarbijat eksitada.

4. Geograafilise piirkonna täpne määratlus:

Kaitstud päritolunimetusega „Mela Val di Non” õunte tootmispiirkond hõlmab Val di Sole ja Val di Noni orgudes voolava Noce jõe valgla (piirkonda kutsutakse ka nimedega Valli del Noce ja Anaunia), mis asub Trento autonoomses provintsis.

Piirkond hõlmab järgmiste kommuunide territooriumi:

Andalo, Amblar, Bresimo, Brez, Cagnò, Caldes, Campodenno, Castelfondo, Cavareno, Cavedago, Cavizzana, Cis, Cles, Cloz, Commezzadura, Coredo, Croviana, Cunevo, Dambel, Denno, Dimaro, Don, Flavon, Fondo, Livo, Malè, Malosco, Mezzana, Monclassico, Nanno, Ossana, Peio, Pellizzano, Rabbi, Revò, Romallo, Romeno, Ronzone, Ruffrè, Rumo, Sanzeno, Sarnonico, Sfruz, Smarano, Spormaggiore, Sporminore, Taio, Tassullo, Terres, Terzolas, Ton, Tres, Tuenno, Vermiglio, Vervò.

5. Seos geograafilise piirkonnaga:

5.1. Geograafilise piirkonna eripära:

Looduslik keskkond

Pinnas: KPNiga „Mela Val di Non” õunu kasvatatakse väga heade organoleptiliste ja kvaliteediomadustega õunte kasvatamiseks äärmiselt sobivas piikonnas. Piirkonda iseloomustab suure dolomiidisisaldusega kivimitest moodustunud pinnas, mis on iseenesest piisav faktor ühtsete omadustega tootmisala kujunemiseks. Üheks erijooneks on vahetuva magneesiumi suur sisaldus pinnases; seda on sageli üle kahe korra rohkem teistes õunakasvatuspiirkondades normaalseks peetavast tasemest.

Pinnas sisaldab ka ideaalilähedases koguses orgaanilist ainet (4–6 %) ja lämmastikku ning piisaval määral muid makro- ja mikroelemente.

Kliima: Õunakasvatuspiirkonda iseloomustab muu hulgas erakordselt soodne asend lõuna-kagu teljel ning sellega kaasneb eriline kliima, mis varieerub mõõdukas-okeaanilisest kuni kontinentaalse-mäestikuliseni, kuid seda mahendab olulisel määral jäätekkeline nõgus pinnavorm.

Tuleb märkida, et loomulik sademete vähesus (keskmiselt 5–7 sajupäeva kuus) tähendab, et aastas on kuni 300 päikselist päeva. Udu ja hägu puudumine kõikidel aastaaegadel ja vähene õhuniiskus on loonud eriti puhta õhkkonna, mis võimaldab kasutada ära rohket päiksevalgust, et vallandada suhkrute biosüntees ja kujundada õunte eriline lõhnabukett, mis seda õunakasvatuspiirkonda iseloomustab.

Õhu puhtusele aitab kaasa ka Itaalia suurima järve Bènaco madalikult lähtuvate õhumasside liikumise tulemusel tekkiv lõunatuul (Ora del Garda), mis jõuab regulaarselt piirkonda päeva kõige palavamal ajal enne lõunat.

KPNiga „Mela Val di Non” õunte tootmispiirkonnas kontrollib regulaarselt õhu kvaliteeti provintsi keskkonnakaitseamet, kes võib kinnitada linnale iseloomuliku õhureostuse puudumist.

Ka alpiliku iseloomuga looduskeskkond, mille puhul võib botaanikute ja loodusteadlaste andmetel leida tüüpilisi lillekooslusi ja erilisi metsloomi, annab tunnistust erilisest keskkonna- ja piirkonnatüübist, kus vahelduvad metsik loodus ja haritud maa.

Inimkeskkond

Keskkonnategurite kõrval on sajandite kestel üha olulisemal kohal olnud ka inimtegurid, mis on viinud tugevate sidemete tekkimiseni KPNiga „Mela Val di Non” õunte ja nende tootmispiirkonna vahel, nagu ilmneb ka õunte päritolu tõendamisega seotud ajaloolistest andmetest ning rikkalikust ajaloolist-kultuurilis-teaduslikust kirjandusest.

Tootmispiirkonnas kindlalt juurdunud elanikkond koos oma traditsioonidele tuginevate kogemuste ja viljelusoskustega, mida on põlvest põlve edasi antud, püüdes õunakasvatusmeetodeid pidevalt edasi arendada, on muutnud aegade jooksul õunakasvatuse kogu piirkonna jaoks väga tähtsaks tegevusharuks, millel on oma kindel väärtus nii ajaloolistraditsioonilise ja ühtlasi kultuurilise pärandina kui ka inimeste sissetulekuallikana.

Tänapäeval tegeleb õunakasvatusega piirkonna 35 000 elanikust 15 000.

Just seetõttu ongi piirkonna elanike elurütmi suuresti tinginud õunapuude kasvutsükkel (eriti õitsemine ning viljade valmimine ja koristamine); lisaks väljendavad rohked rahvapeod, kultuuriüritused ja kokkutulekud õunakasvatuse olulisust integreeritud mägipõllumajanduse jaoks, seda nii piirkonna looduskeskkonna kui ka kultuuritraditsioonide säilimise seisukohast.

5.2. Toote eripära:

Kevadine jahe temperatuur, mis saadab noorte viljade varajast arengut, soodustab loomulike gibereliinide teket, aidates kaasa rakkude paljunemisele, mis muudab õunad eriliselt rabedaks ja kujult piklikuks, mis Delicious-sortide puhul on kinnistunud õunte tüüpilise koonusja kujuna.

Asjakohane kastmine, mis ei lase tekkida kasvustressil ja võimaldab viljaliha ja kesta tasakaalukat arengut, tagab õunte harmoonilise kasvu kogu suveperioodi jooksul, muutes kesta, eriti sordi „Red Delicious” puhul, eriliselt siledaks ja välistades krobelisuse.

Lisaks tagab mäestikuline kliima (kuumad päevad ja külmad ööd) selle, et päeva jooksul fotosünteesitakse suur kogus ühendeid ja öö jooksul kaotatakse vähe suhkruid. Ööperioodil taime hingamisprotsessi käigus kaotatavate suhkrute vähesuse tingib erilisest jahe õhk, mis valitseb piirkonnas ka suveajal, ja on taimele väga kasulik.

Oluline roll on ka sellel, et ööd on reeglina selged, mis tekitab kasvu- ja valmimisetapis viljadele hommikuse kasteloori, mis esimeste päiksekiirte peale aurustudes eemaldab viljast soojust, tingides kesta meeldivad omadused, mis väljenduvad kas roosaka varjundi näol nii sortide „Golden Delicious” kui ka „Renetta del Canada” puhul või intensiivse ja särava punase toonina sordi „Red Delicious” õunte puhul.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Kõiki eespool kirjeldatud asjaolusid arvesse võttes ilmneb, et keskkonna- ja kliimaolud, aga ka asjaomase piirkonna elanikkond üheskoos moodustavad lahutamatu koosluse.

Selline koostöö on kujundanud täiesti erilise õunatüübi, millel on ainulaadsed ja kõrgelt hinnatud ja tunnustatud organoleptilised ja kvalitatiivsed omadused, nii et „Mela Val di Noni” õunad pälvivad kõikjal nii sotsiaalmajanduslikku kui turunduslikku reputatsiooni.

Ametlikest andmetest selgub, et „Mela Val di Noni” õunad on klass omaette ja on olnud seda juba möödunud kümnenditel.

Samuti tuleb rõhutada, et teist päritolu, aga võrreldava suuruse ja kujuga, ehk teisisõnu samasse turustuskategooriasse kuuluvate õuntega võrreldes on „Mela Val di Noni” õunte hind keskmiselt ja üldiselt 20–25 % kõrgem, ulatudes teinekord kuni 40–45 % kõrgemale.

Lisaks tuleb märkida, et kõrgem hind iseloomustab piirkondliku päritolu kõrval kõiki õunasorte, mille puhul KPNi „Mela Val di Non” taotletakse, st sorte „Golden Delicious”, „Renetta Canada” ja „Red Delicious”.

Isegi toodangu analüüsitulemuste loomuliku kõikumist arvestades on „Mela Val di Noni” õunte kvaliteet keskmisest kõrgem, mida tunnustab ka tarbija, kes on valmis olnud maksma asjaomasest tootmispiirkonnast pärit õunte eest tunduvalt rohkem.

Lisaks sellele, et tarbija hindab „Mela Val di Noni” õunte puhul keskkonnatingimustest tulenevaid erilisi kvaliteediomadusi, annavad riiklikel ja rahvusvahelistel näitustel ja festivalidel saavutatud auhinnad ja aukirjad tunnistust nende suurepärasest ja laialdasest mainest.

Kokkuvõtteks tuleb rõhutada, et selline tulemus on saadud tänu tootmispiirkonna elanike igakülgsele, nii kultuurilisele, tööalasele kui ka majanduslikule, pühendumisele, mis on tihedalt sidunud asjaomase põllumajandustoodangu oma keskkonnaga, ning võib öelda, et on aastate jooksul loonud tundesideme oru elanike ja seal kasvavate imeliste õunte vahele.

Viide spetsifikaadi avaldamisele:

Valitsus on algatanud riikliku vastuväite esitamise menetluse, avaldades kaitstud päritolunimetuse „Mela Val di Non” tunnustamise taotluse Itaalia Ametlikus Teatajas nr 253, 30. oktoober 2007.

Spetsifikaadi terviktekstiga saab tutvuda veebisaidil htttp://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

või

minnes otse põllumajandusministeeriumi veebisaidile (http://www.politicheagricole.it) ja klõpsates „Prodotti di Qualità” („Kvaliteettooted”; ekraanil vasakul) ning seejärel „Disciplinari di Produzione all’esame dell’UE [regolamento (CE) n. 510/2006]” („ELi läbivaatuseks esitatud spetsifikaadid (määrus (EÜ) nr 510/2006)”).